הלוואות ותרומות שלא כדין, אי-קיום בחירות לוועדים, סיעות גרעוניות, אי-סדרים בניהול הכספים - אלו כמה מן הליקויים העוליםמתוך דו"ח המבקר הפנימי של ההסתדרות, אשר הגיע לידי קרן התחקירים. המסמך השנתי בוחן את ההתנהלות של מוסדותיו של האיגוד המקצועי הגדול בישראל בהיבטים תפעוליים, פיננסיים וארגוניים. וגם - מי חסין מבדיקה בדו"חות האחרונים של המבקר הפנימי?
הדו"ח עב הכרס (מתפרש על כ-600 עמודים) מתמקד בשנים 2012-2014 והוגש ביולי 2015, כבכל שנה, לעיונם לחברי בית נבחרי ההסתדרות, לחברי הנהגת ההסתדרות, ליושבי ראש המרחבים ולכל יתר בעלי התפקידים הבכירים בארגון. "בדו"חות מפרט המבקר הפנימי פעולות, שיש בהן סטייה מעקרונות החיסכון והיעילות או פגיעה בטוהר המידות, שלדעתו מן הראוי לדווח עליהן", נכתב באתר המבקר הפנימי של ההסתדרות. "כן הוא מביא בדו"חות את המלצותיו לתיקון הליקויים ולמניעת הישנותם". על-פי אתר ההסתדרות, לאחר הגשת הדו"ח לבעלי התפקידים בהסתדרות, הוא אמור להתפרסם ולהפוך לנחלת הציבור. אלא שאף אחד מן הדוחות אינו נגיש בצורה מקוונת. בדיקת הדו"חות השנתיים האחרונים של המבקר הפנימי מעלה כי ישנן סוגיות שבאופן עקבי אינן נבדקות, למרות שהן מצויות תחת סמכותו של המבקר. כך לדוגמה, במסגרת הדו"חות האחרונים לא נערכה ביקורת על הוצאות לשכת יו"ר ההסתדרות, וכן לא נבדק התקצוב לדרור ישראל, תנועת הבוגרים של הנוער העובד והלומד, המשמשת גם כזרוע ביצועית של ההסתדרות בהפגנות וחבריה פעילים בהחתמה וצירוף של חברים חדשים במקומות עבודה. עפ"י דיווחים, תקציב דרור ישראל נוסק משנה לשנה ועומד על כ-12 מיליון שקלים קרן התחקירים בחנה את הדו"ח אשר הוגש לנבחרי ההסתדרות ב-2015, וליקטה עבורכם את ממצאיו הבולטים, בדגש על סיעות ההסתדרות ועל מרחבי הפעילות הגאוגרפית של הארגון. לאחר סיכום הממצאים, תוכלו למצוא את הדו"ח המלא על פרקיו המרכזיים.  